**Αθήνα:** 18.06.2025

**Αρ. Πρωτ.:** 679

**ΔΕΛΤΙΟ ΤΥΠΟΥ**

**Η Ε.Σ.Α.μεΑ. διεκδικεί ΔΙΠΛΑΣΙΑΣΜΟ εισοδηματικών ορίων και ποσού για τα άτομα με αναπηρία για την επιστροφή ενοικίου: παρέμβαση στο σχέδιο νόμου**

Τις προτάσεις της επί του νομοσχεδίου του υπ. Οικονομικών που βρίσκεται σε διαβούλευση «*Διασφάλιση δημοσιονομικής ισορροπίας: Μεταρρύθμιση πλαισίου δημοσιονομικής διαχείρισης κλπ.*» και αφορά μεταξύ άλλων στην επιστροφή ενοικίου και στην ετήσια ενίσχυση 250 ευρώ κατέθεσε η ΕΣΑμεΑ. Αναλυτικά στο έγγραφο που επισυνάπτεται.

Συγκεκριμένα:

**Άρθρο 70 Επιδότηση με τη μορφή επιστροφής ποσού ενοικίου**

Στο άρθρο αυτό διαπιστώνεται ότι δεν προβλέπεται ειδική μέριμνα, στην επιδότηση με τη μορφή επιστροφής ποσού ενοικίου, για τα άτομα με αναπηρία, χρόνιες ή/και σπάνιες παθήσεις και τις οικογένειές τους, λαμβάνοντας υπόψη ότι έχουν να αντιμετωπίσουν, παράλληλα με την μακροχρόνια οικονομική κρίση και την κρίση της πανδημίας, ένα άνευ προηγουμένου κύμα ακρίβειας στα προϊόντα, την ενέργεια, τα καύσιμα κ.α., η οποία καθιστά αδύνατη ακόμα και την κάλυψη των βασικών καθημερινών τους αναγκών, εάν ληφθεί υπόψη το δυσβάστακτο πρόσθετο κόστος που απαιτείται για την κάλυψη των αναγκών που πηγάζουν από την αναπηρία τους.

**Ο διπλασιασμός των εισοδηματικών ορίων** για τα άτομα με αναπηρία, χρόνια ή/και σπάνια πάθηση, καθώς η αναπηρία συνεπάγεται αυξημένο κόστος διαβίωσης είναι **ΕΠΙΒΕΒΛΗΜΕΝΟΣ**. Παράλληλα, κρίνεται αναγκαίος και ο **διπλασιασμός του ποσού επιδότησης ενοικίου**, για τα άτομα με αναπηρία, δεδομένου ότι το κόστος στέγασης αυξάνεται σημαντικά λόγω της περιορισμένης διαθεσιμότητας κατοικιών που πληρούν τις προδιαγραφές προσβασιμότητας.

**Άρθρο 72 Ετήσια οικονομική ενίσχυση ευάλωτων κοινωνικών ομάδων**

Στην παρ. 2 του άρθρου, καθορίζονται οι κατηγορίες των ατόμων με αναπηρία που λαμβάνουν σύνταξη ή επίδομα λόγω αναπηρίας, στους οποίους θα καταβληθεί η μόνιμη οικονομική ενίσχυση των 250 ευρώ.

Ωστόσο, η παραπάνω οικονομική **ενίσχυση δεν παρέχεται σε όλα τα άτομα με αναπηρία ή/και χρόνιες παθήσεις που λαμβάνουν σύνταξη ή επίδομα λόγω αναπηρίας** καθώς υπάρχουν επιδόματα που καταβάλλονται από διαφορετικό φορέα από τις προαναφερόμενους. Συγκεκριμένα, οι εργαζόμενοι με αναπηρία που υπηρετούν σε Ν.Π.Δ.Δ. και Ο.Τ.Α. και τα μέλη των οικογενειών τους (έμμεσα ασφαλισμένοι) οι οποίοι λαμβάνουν το εξωιδρυματικό επίδομα από το Φορέα στον οποίο υπηρετούν και οι συνταξιούχοι λόγω αναπηρίας που λαμβάνουν το επίδομα απόλυτης αναπηρίας από τον e-ΕΦΚΑ, δεν ανήκουν στους δικαιούχους. **Αυτό αποτελεί διάκριση** μεταξύ των ατόμων με αναπηρία και η ΕΣΑμεΑ ζητά τη διόρθωσή του, ώστε να συμπεριληφθούν στους δικαιούχους της εν λόγω ετήσιας οικονομικής ενίσχυσης, οι δικαιούχοι του εξωιδρυματικού επιδόματος που εργάζονται σε Ο.Τ.Α. και Ν.Π.Δ.Δ. και τα μέλη των οικογενειών τους (έμμεσα ασφαλισμένοι) οι οποίοι λαμβάνουν το επίδομα από το Φορέα στον οποίο υπηρετούν, καθώς και οι δικαιούχοι του επιδόματος απόλυτης αναπηρίας που λαμβάνουν σύνταξη λόγω αναπηρίας από τον e-ΕΦΚΑ.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |